text: Feriecentrene jubler over regnen
  23 juli 2011 kl. 17.19
  Mange er trætte af de sidste ugers regn, men ikke feriecentrene. De jubler! Regnvejret trækker nemlig rekord-mange gæster til deres badeland og aktivitetscentre.
  Alene Dayz Seawest Nymindegab i Nr. Nebel har solgt 50 procent flere badebilletter i juli i år end de gjorde sidste år. 
  I Lalandia i Billund er der solgt 20 procent flere badebilletter end normalt i juli. Flere gange har Lalandia desuden måtte lade badegæster, som ikke bor i en af centrets ferielejligheder vente på en ledig plads under palmerne, fordi vandlandet var fyldt til bristepunktet.
  Det er især gæster, som ikke bor på centrene, men i sommerhuse og på campingpladserne i nærheden, som feriecentrene tjener ekstra på i regnen.
  